ИНТЕРВЮ НА УЧЕН ИЛИ НА РАЗПАСАЛ СЕ НАЦИОНАЛИСТ?

* *От десет години бия камбаната за опасността от Европейския съюз да дойдат идеи, заимствани от Съветския съюз и да политизираме историята, но с друг знак.*

* *Интереси отвън искат да превърнат историята ни в купчина посуда и чеиз.*

* *Мустафа Кемал, наречен Ататюрк, бащата на турците - не е турчин. За тези думи в Турция веднага ще ме хвърлят в затвора. Но той е българомохамеданин.*

* *Истината е, че не съществува турска цивилизация.*

* *Ами избитите българи на Илиева нива през лятото на 1913 г какво са? Тогава турското правителство взима решение за изтребление на всички българи в източна и западна Тракия - около 40 хиляди българи.*

* *Трима велики везири са българи!*

* ***Да допуснем, че някои от тези проекти стигнат до доказателствена част, която отрича документиран етап от миналото - Това значи да си обезсмислим историята!***

* *В епохата на глобализацията се твърди, че историята е вредна защото прави народите различни, противопоставя ги и сее омраза.*

* *Гигантски фондации предлагат проекти, които не са за историята, а са проекти за антиистория.*

* *Нациите пречат на корпорациите.*

* *Някаква си изкуствоведка се продала. Но това е само частица от онова, което ни застрашава.*

* *Всъщност европейците си правят експерименти тук. През 1995 година в парк хотел "Москва" някаква фондация от ЕС направи конференция как да се пренапише историята на Балканите, в частност - българската история.*

* *Но това е само началото. Сега опипват почвата*

* *Преди три години община Солун даде някакви си 30 хиляди долара и построиха паметник на Филип II Македонски в Пловдив. Предупредих ги, че това е грешка, но Филип Македонски го преглътнахме.*

* ***Ако ни работят по-рафинирано няма да се усетим?*** *- Да, точно в това е голямата опасност. Но те мислят, че ние сме съвсем загубени*

* *Трябва да бъдем много бдителни. Защото съществуват стратегии да бъде изтрита националната ни памет.*

Драги колеги,

Горните фрази са извадени от едно съвсем прясно интервю на в-к ‘Монитор’ с българския професор Георги Марков (не асоциирайте с професор Иван Славков), представен като водещ учен-историк, директор на Института по история на БАН, член-кореспондент на БАН.  
<http://www.monitor.bg/main/article?sid=&aid=118582&eid=1048>

Интервюто е, естествено, по повод на нашумелия скандал около осуетеното представяне на немския проект „Митът за Батак”. В него авторитетният историк не предоставя нова информация и не коментира проекта по научно същество – той просто заявява, че не трябва да се допуска „ровене из костите на жертвите от Батак” защото сега между тези кости били поставени „пачки” с европейски пари, съблазняващи учените да пренапишат историята.

Интервюто не съдържа мъдри мисли на възвишен независим учен – в него се леят тиради в стила на разпалил се в националистична страст даскал по история в квартална кръчма.

Интервюираният не крие не само своя антиглобализъм, той не крие неприязънта си към Европейския съюз, в който сме новодомци. Имам чувството, че историкът поствя в съвременни рамки познатия от миналото параисторически национализъм с образа на врага.

Някои изрази направо ми напомнят речите на един старшина, които той изнасяше пред ротата когато бях в казармата. Всъшност, професорът е бивш дългогодишен сътрудник на Военноисторическия институт. Интервюто предлага войнстващ, повишаващ духа, национализъм, изграден върху примитивно колективистично отношение към историята. И изненада. Изненада, че сега не е 1887-ма, а 2007-ма година, че и сега, както преди 20 години, може да има издигнали се до високи постове (по каква ли линия?) ‘учени’ единствено с такава подкладка, раздаващи напътствия и грижещи се за чистотата на българската история.

Забележете какво казва на българската общественост един професор, директор на Инститита по история на БАН, и член-кореспондент на БАН. Окончателно се убеждавам, че БАН е болен организъм, че много негови звена и сътрудници са анахронизъм.

Лазарин Лазаров

©bulgarianscienceproblems